b'\n_START_ARTICLE_\nAstrid Saava\n_START_PARAGRAPH_\nAstrid Saava (s\xc3\xbcndinud 25. veebruaril 1938 Rasina vallas Tartumaal) on Eesti arstiteadlane, h\xc3\xbcgieenik ja rahvaterviseteadlane.\n_START_SECTION_\nElulugu\n_START_PARAGRAPH_\nAstrid Saava on talupidaja t\xc3\xbctar ja Merileid Saava \xc3\xb5de._NEWLINE_Saava l\xc3\xb5petas 1956 Tartu 2. Keskkooli ja 1962 Tartu Riikliku \xc3\x9clikooli arstiteaduskonna ravi erialal. 1965\xe2\x80\x9367 oli ta samas aspirantuuris, 1968 kaitses meditsiinikandidaadi kraadi h\xc3\xbcgieeni erialal v\xc3\xa4itekirjaga "V\xc3\xa4ikeste j\xc3\xb5gede sanitaarse seisundi uurimise ja hindamise metoodikast Eesti NSV tingimustes". 1973 sai ta vanemteaduri kutse h\xc3\xbcgieeni erialal. 1975 kaitses Saava T\xc3\x9c-s meditsiinidoktori kraadi v\xc3\xa4itekirjaga "\xd0\x93\xd0\xb8\xd0\xb3\xd0\xb8\xd0\xb5\xd0\xbd\xd0\xb8\xd1\x87\xd0\xb5\xd1\x81\xd0\xba\xd0\xb8\xd0\xb5 \xd0\xb0\xd1\x81\xd0\xbf\xd0\xb5\xd0\xba\xd1\x82\xd1\x8b \xd0\xb8\xd1\x81\xd0\xbf\xd0\xbe\xd0\xbb\xd1\x8c\xd0\xb7\xd0\xbe\xd0\xb2\xd0\xb0\xd0\xbd\xd0\xb8\xd1\x8f \xd0\xb8 \xd0\xbe\xd1\x85\xd1\x80\xd0\xb0\xd0\xbd\xd1\x8b \xd0\xb2\xd0\xbe\xd0\xb4\xd0\xbd\xd1\x8b\xd1\x85 \xd1\x80\xd0\xb5\xd1\x81\xd1\x83\xd1\x80\xd1\x81\xd0\xbe\xd0\xb2 \xd0\xad\xd1\x81\xd1\x82\xd0\xbe\xd0\xbd\xd1\x81\xd0\xba\xd0\xbe\xd0\xb9 \xd0\xa1\xd0\xa1\xd0\xa0". Ta t\xc3\xa4iendas end 1968 Leningradis S\xc3\xb5jameditsiiniakadeemias, hiljem Rootsis, Poolas, Leedus jm. 1982 sai Saava professori kutse h\xc3\xbcgieeni erialal._NEWLINE_1962\xe2\x80\x9365 ja 1967\xe2\x80\x9370 oli Saava T\xc3\x9c h\xc3\xbcgieenikateedri assistent, 1970\xe2\x80\x9374 TPI sanitaartehnika probleemlabori vanemteadur, 1974\xe2\x80\x9380 osakonnajuhataja, 1981\xe2\x80\x9383 NSVL H\xc3\xbcdrometeoroloogia Riikliku Komitee Rakendusgeof\xc3\xbc\xc3\xbcsika Instituudi Balti mere osakonna teadur, 1983\xe2\x80\x9387 ENSV Rahvamajanduse Juhtivate T\xc3\xb6\xc3\xb6tajate ja Spetsialistide Kvalifikatsiooni T\xc3\xb5stmise Instituudi professor keskkonna- ja t\xc3\xb6\xc3\xb6tervishoiu alal, 1987\xe2\x80\x9390 TR\xc3\x9c h\xc3\xbcgieenikateedri professor, 1990\xe2\x80\x931995 T\xc3\x9c h\xc3\xbcgieeni ja keskkonnatoksikoloogia korraline professor, 1990\xe2\x80\x9392 ka juhataja, 1993\xe2\x80\x9398 tervishoiuinstituudi juhataja, 1995\xe2\x80\x932000 rahvatervise professor, 2000\xe2\x80\x932003 keskkonna- ja t\xc3\xb6\xc3\xb6tervishoiu professor ning 2003. aastast keskkonna- ja t\xc3\xb6\xc3\xb6tervishoiu emeriitprofessor. Ta on koostanud \xc3\xb5ppevahendeid.\n_START_SECTION_\nTeadust\xc3\xb6\xc3\xb6\n_START_PARAGRAPH_\nAstrid Saava peamised uurimisvaldkonnad on Eesti ja L\xc3\xa4\xc3\xa4nemere veevarude tervishoiuaspektid (sh v\xc3\xa4ikej\xc3\xb5gede sanitaarse seisundi uurimise ja hindamise metoodika t\xc3\xa4iustamine, bakteriaalse isepuhastumise uurimine, p\xc3\xb5hja- ja pinnavee kvaliteedi kujunemise seadusp\xc3\xa4rasused, L\xc3\xa4\xc3\xa4nemere ja Soome lahe mikrobioloogilise seisundi kujunemine), rahvatervise arendamine Eestis (sh rahvatervise strateegia v\xc3\xa4ljat\xc3\xb6\xc3\xb6tamine alates 1992. aastast ning keskkonnast l\xc3\xa4htuvad terviseriskid)._NEWLINE_Saava osales rahvusvahelistes Soome lahe ja L\xc3\xa4\xc3\xa4nemere veeuuringutes (1974\xe2\x80\x9391). Ta on olnud  Vastastikuse Majandusabi N\xc3\xb5ukogu liikmesriikide veekvaliteedi prognoosimise metoodika v\xc3\xa4ljat\xc3\xb6\xc3\xb6tamise t\xc3\xb6\xc3\xb6r\xc3\xbchma liige (1974\xe2\x80\x931980), Soome-NSVL Soome lahe reostuskaitse teaduslik-tehnilise koost\xc3\xb6\xc3\xb6 bioloogia t\xc3\xb6\xc3\xb6r\xc3\xbchma liige (1974\xe2\x80\x931991), NSVL MN Teaduse ja Tehnika Komitee veevarude kompleksse kasutamise ja kaitse sektsiooni liige (1975\xe2\x80\x931980), Eesti TA looduskaitsekomisjoni liige (1976. aastast), Soome-NSVL vee kvaliteedi bioloogiliste parameetrite interkalibreerimise ekspeditsiooni NSVL delegatsiooni juht uurimislaeval "Aranda" (14.-18.08.1978), L\xc3\xa4\xc3\xa4nemere Konventsiooni Helsingi Komisjoni L\xc3\xa4\xc3\xa4nemere seisundi hindamise ekspertide t\xc3\xb6\xc3\xb6r\xc3\xbchma liige (1978\xe2\x80\x931986), NSVL MTA asulah\xc3\xbcgieeni probleemkomisjoni liige (1979\xe2\x80\x931985), Eesti Arstiteaduse N\xc3\xb5ukogu liige (1993\xe2\x80\x931997), Maailmapanga Eesti tervishoiureformi projekti inimressursside arendamise B.1 alakomponendi (Tervishoiu instituudi arendamine) koordinaator (1994\xe2\x80\x931998), LEONARDO da VINCI programmi projekti "Pro Healty Life \xe2\x80\x93 Interactive CD-ROM in Environmental Health for Professionals and Decision-makers" t\xc3\xa4itja (1999\xe2\x80\x932001), P\xc3\xb5hja- ja Baltimaade Rahvatervisealase Partnerluse (BRIMHEALTH) n\xc3\xb5ukoja liige (1994\xe2\x80\x932003), Globaalse Rahvusvahelise Vee Hindamise (Eesti Arstiteaduse N\xc3\xb5ukogu liige 1993\xe2\x80\x931997, GIWA) metoodika t\xc3\xb6\xc3\xb6r\xc3\xbchma rahvatervise ekspert ja L\xc3\xa4\xc3\xa4nemere alaregiooni t\xc3\xb6\xc3\xb6r\xc3\xbchma liige (2001\xe2\x80\x9305), sotsiaalministeeriumi rahvatervishoiu n\xc3\xb5unik (1995\xe2\x80\x932001), Eesti Teadusfondi arstiteaduse ekspertkomisjoni liige (1995\xe2\x80\x932000), s\xc3\xa4\xc3\xa4stva arengu valitsuskomisjoni liige (1996\xe2\x80\x9399), S\xc3\xa4\xc3\xa4stva Eesti koost\xc3\xb6\xc3\xb6v\xc3\xb5rgustiku liige (aastast 1997), rahvatervise sihtkapitali juhtkomitee liige (aastast 1998), meditsiiniterminoloogia komisjoni liige (aastast 1990). Ta on Tartu Tervisekaitsjate Teadusliku Seltsi asutaja ja esimees (1998\xe2\x80\x932005)._NEWLINE_Ta on osalenud Eesti seadusloomes ja riiklike dokumentide v\xc3\xa4ljat\xc3\xb6\xc3\xb6tamises veeseaduse, rahvatervise seaduse, joogivee standardi, Eesti keskkonnatervishoiu riikliku tegevuskava (NEHAP) ning Tartu strateegilise arengukava (Tartu Agenda 21) juures._NEWLINE_Astrid Saava on avaldanud \xc3\xbcle 300 teadustr\xc3\xbckise, sh 2 monograafiat.'